Illum il-Kummissjoni Ewropea kkonkludiet taħditiet esploratorji ma' Johnson & Johnson biex tinxtara tilqima potenzjali kontra l-COVID-19. Dan wara l-ewwel passi pożittivi ma' Sanofi-GSK tal-31 ta' Lulju. Bil-kuntratt previst ma' Johnson & Johnson, l-Istati Membri kollha tal-UE jkunu jistgħu jixtru t-tilqima, kif ukoll li jagħtuha b'donazzjoni lil pajjiżi bi dħul aktar baxx u medju jew jgħadduha lill-pajjiżi taż-ŻEE. Hu antiċipat li ladarba joħroġ fid-dieher li t-tilqima hi sikura u effettiva kontra l-COVID-19, il-Kummissjoni jkollha fis-seħħ qafas kuntrattwali għall-ewwel xiri ta' 200 miljun doża f'isem l-Istati Membri kollha tal-UE, bil-possibbiltà li tixtri sa 200 miljun doża oħra tat-tilqima. Il-Kummissjoni għadha għaddejja b'taħditiet intensivi ma' manifatturi oħra tat-tilqim. Ursula von der Leyen, il-President tal-Kummissjoni Ewropea, qalet: “Għal ħajjet iċ-ċittadini tagħna u għall-ekonomija tagħna, neħtieġu tilqima sikura u effettiva kontra l-coronavirus. It-taħditiet tal-lum iqarrbuna iżjed lejn din il-mira. Il-Kummissjoni qed tagħmel kull sforz, mill-qrib ħafna mal-Istati Membri u mal-kumpaniji farmaċewtiċi biex tikkontribwixxi b'mod attiv għal dan il-għan”. Il-Kummissarju għas-Saħħa u s-Sikurezza Alimentari, Stella Kyriakides, qalet: “Illum qed nagħmlu pass ieħor biex niżguraw aċċess malajr għal tilqima innovattiva li qed tiġi żviluppata kontra l-coronavirus. In-negozjati tagħna biex niżguraw portafoll wiesa' ta' tilqimiet għaċ-ċittadini tagħna u għad-dinja se jissoktaw bla heda. Tilqima sikura u effettiva se tikkontribwixxi b'mod deċiżiv għall-protezzjoni taċ-ċittadini kontra l-virus. Se naħdmu spalla ma' spalla mal-Istati Membri tagħna sakemm it-tilqima tasal għand kulħadd.” It-taħditiet esploratorji konklużi llum huma maħsuba li jwasslu għal Ftehim Antiċipat ta' Xiri ffinanzjat bl-Istrument għall-Appoġġ ta' Emerġenza, li jinkludi fondi apposta biex jinħoloq portafoll ta' tilqimiet potenzjali bi profili differenti u magħmulin minn kumpaniji differenti. Kuntest Il-konklużjoni tal-lum tat-taħditiet esploratorji ma' Janssen Pharmaceutica NV, waħda mill-kumpaniji farmaċewtiċi ta' Johnson & Johnson, hi pass importanti lejn il-konklużjoni ta' Ftehim Antiċipat ta' Xiri, u għalhekk biex titwettaq l-Istrateġija Ewropea għall-Vaċċini li adottat il-Kummissjoni fis-17 ta' Ġunju 2020. Din l-istrateġija għandha l-għan li tiżgura li ċ-ċittadini Ewropej kollha jkollhom tilqimiet ta' kwalità għolja, sikuri, effettivi u affordabbli fi żmien 12 sa 18-il xahar. Biex tagħmel dan, u flimkien mal-Istati Membri, il-Kummissjoni qed tasal għal Ftehimiet Antiċipati ta' Xiri ma' produtturi tat-tilqim li jirriżervaw jew jagħtu d-dritt lill-Istati Membri li jixtru numru speċifiku ta' dożi ta' tilqima b'ċertu prezz, malli din it-tilqima ssir disponibbli. Il-Kummissjoni Ewropea hi impenjata wkoll li tiżgura li kull min jeħtieġ tilqima, ikollu aċċess għaliha, ikun fejn ikun fid-dinja. Ħadd mhu sikur jekk ma jkunx sikur kulħadd. Għaldaqstant, mill-4 ta' Mejju 2020, il-Kummissjoni warrbet kważi €16 biljun permezz tar-Rispons Globali għall-Coronavirus, l-azzjoni dinjija għal aċċess universali għal testijiet, trattamenti u tilqimiet kontra l-coronavirus u għall-irkupru dinji. Għal aktar informazzjoni L-Istrateġija tal-UE għall-Vaċċini Ir-Rispons tal-UE għall-Coronavirus